Brand by nóg ŉ premierskantoor‘n Brand by die premierskantoor in Bhisho in die Oos-Kaap (30 Junie 2017). Foto: Twitter via @holder783 Ure nadat ŉ brand by die kantoor van die Gauteng-premier in die Johannesburgse sakesentrum geblus is, het daar nog ŉ brand by die Oos-Kaapse premier se kantoor ontstaan. Sonwabo Mbananga, woordvoerder van die Oos-Kaapse regering, het aan Maroela Media bevestig dat die brand by die administrasieblok van die premierskantoor in Bhisho ontstaan het, maar het gesê die vlamme was teen 17:30 heeltemal geblus. “Die brand het ontstaan by ŉ gedeelte van die gebou waar dokumente wat te doen het met voorsieningskettingbestuur geberg word,” het hy gesê. “Die brand het ontstaan onderwyl hierdie dokumente geskandeer is as deel van ŉ ondersoek na beweerde onreëlmatighede sedert 2010. Die ondersoek na die brand wat die omvang van die skade sal bepaal, sal ook vasstel tot watter mate die ondersoek na die beweerde onreëlmatighede deur die brand geraak sal word.” ‘n Brand by die Gauteng-premier se kantoor in Johannesburg (30 Junie 2017). Foto: Twitter via @LumkoX Mbananga het gesê dit is nie duidelik wat die oorsaak van die brand was nie en dit sal deel vorm van die polisie en brandweer se ondersoek. Niemand is in die brand beseer nie. Maroela Media het vroeër berig ŉ brand het Vrydagoggend op die sewende verdieping van die Gauteng-premier, David Makhura, se kantoor begin. Die oorsaak van hierdie brand is ook nog nie bekend nie, maar word ondersoek. Mbananga het gesê hy kan nie kommentaar lewer oor die brand by Makhura se kantoor nie en wou nie bespiegel of daar ŉ verband tussen die twee brande is nie. “Ons sal wag vir die bevindinge van die ondersoeke na die brande om die oorsaak te bepaal, eerder as om nou te bespiegel.”